Document ID: 32007D0716

ODLOČBA KOMISIJE
z dne 30. oktobra 2007
o določitvi prehodnih ukrepov za strukturne zahteve glede nekaterih obratov v sektorjih mesa in mleka v Bolgariji iz Uredbe (ES) št. 852/2004 in Uredbe (ES) št. 853/2004 Evropskega parlamenta in Sveta
(notificirano pod dokumentarno številko C(2007) 5238)
(Besedilo velja za EGP)
(2007/716/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Akta o pristopu Bolgarije in Romunije ter zlasti člena 42 Akta,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju naslednjega:
(1)
Odločba Komisije 2007/31/ES (2) določa prehodne ukrepe glede odpreme nekaterih proizvodov iz sektorjev mesa in mleka, zajetih v Prilogi III k Uredbi (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (3), iz Bolgarije v druge države članice. Navedene proizvode je dovoljeno odpremiti iz Bolgarije le, če so pridobljeni v predelovalnih obratih iz Priloge k Odločbi 2007/31/ES.
(2)
Urad za prehrano in veterino (FVO) je v Bolgariji od 22. do 27. aprila 2007 izvedel misijo z namenom ocene položaja predelovalnih obratov. Bolgarski organi so dokazali, da imajo zmogljivosti in zmožnosti za pravilno oceno obratov za namen odobritve za trgovanje znotraj Skupnosti ter da so rešili prejšnje težave v zvezi z nadzori. Odločbo 2007/31/ES je zato treba razveljaviti.
(3)
Uredba (ES) št. 852/2004 Evropskega parlamenta in Sveta z dne 29. aprila 2004 o higieni živil (4) in Uredba (ES) št. 853/2004 določata nekatere strukturne zahteve za obrate, ki sodijo v okvir navedenih uredb.
(4)
Nekateri obrati v sektorjih mesa in mleka v Bolgariji potrebujejo več časa za izpolnitev ustreznih strukturnih zahtev iz uredb (ES) št. 852/2004 in (ES) št. 853/2004. Zato se strukturne zahteve iz poglavja II Priloge II k Uredbi (ES) št. 852/2004 ter poglavij II in III oddelka I, poglavij II in III oddelka II in poglavja I oddelka V Priloge III k Uredbi (ES) št. 853/2004 pod določenimi pogoji ne bi smele uporabljati do 31. decembra 2009 za obrate iz Prilogi k tej odločbi.
(5)
Dokler so navedeni obrati v prehodu, se proizvode s poreklom iz navedenih obratov lahko da le na domači trg ali uporabi za nadaljnjo predelavo v bolgarskih obratih v prehodu. Da se lahko opravi preverjanje ali se s proizvodi, proizvedenimi v navedenih obratih, trguje, ali se jih je dalo le na domači trg, morajo biti proizvodi opremljeni z drugačno oznako zdravstvene ustreznosti oziroma drugačno identifikacijsko oznako, kot je predvidena v členu 5 Uredbe (ES) št. 853/2004.
(6)
Bolgarija mora zagotoviti postopno izpolnjevanje ustreznih strukturnih zahtev v skladu z načrtom posodobitve, ki ga za vsak navedeni obrat odobri pristojni nacionalni veterinarski organ. Načrt mora vključevati seznam vseh pomanjkljivosti in načrtovani datum njihove odprave. Bolgarija mora zagotoviti, da lahko nadalje obratujejo le obrati, ki do 31. decembra 2009 v celoti izpolnjujejo te zahteve.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Strukturne zahteve iz poglavja II Priloge II k Uredbi (ES) št. 852/2004 ter poglavij II in III oddelka I, poglavij II in III oddelka II in poglavja I oddelka V Priloge III k Uredbi (ES) št. 853/2004 se pod določenimi pogoji ne uporabljajo do 31. decembra 2009 za obrate iz Priloge k tej odločbi.
Člen 2
1. Naslednji proizvodi se dajo le na domači trg ali se uporabijo za nadaljnjo predelavo v obratih iz Priloge:
(a)
proizvodi s poreklom z obratov iz Priloge;
(b)
proizvodi, ki izvirajo iz integriranih obratov za proizvodnjo mesa in mleka, del katerih je na seznamu iz Priloge.
2. Proizvodi iz odstavka 1 so opremljeni z drugačno oznako zdravstvene ustreznosti oziroma drugačno identifikacijsko oznako, kot je predvidena v členu 5 Uredbe (ES) št. 853/2004.
3. Bolgarija sporoči oznake zdravstvene ustreznosti ali identifikacijske oznake za izdelke iz odstavka 1 Komisiji, ki posreduje informacijo drugim državam članicam.
Člen 3
Odločba 2007/31/ES se razveljavi.
Člen 4
Ta odločba je naslovljena na države članice.
V Bruslju, 30. oktobra 2007

Labels: 0
18
15
17